정조 23년
己未十二月初十日辰時上御春塘臺藥房入診大臣備局堂上引見抄啓文臣親試兼行試射入侍時左承旨徐有聞右承旨洪樂游假注書呂東植記注官金景煥承膺祚以次進伏訖上曰嶺南抄上武士已爲待令乎有聞曰姑未待令矣仍奏曰嶺南抄上武士待令事命下已久而未卽來待不能預飭之失在所難免兵曹判書李在學推考何如上曰依爲之出擧條命試官行禮仍命書傳敎曰大臣備局堂上引見賤臣承命出傳引儀引試官以下入就拜位唱行禮左議政沈煥之原任直提學徐龍輔鄭大容檢校直閣徐榮輔原任直閣金祖淳檢校直閣沈象奎右議政李時秀右參贊李祖承吏曹參判李書九行副護軍韓用鐸以次入就拜位行禮訖假注書申緯事變假注書南吉寬與煥之等及漢城判尹金文淳行禮曹判書李秉鼎兵曹判書李在學戶曹判書趙鎭寬知訓鍊徐有大刑曹判書李義弼行護軍李得濟申大謙刑曹參判李漢豐司諫朴崙壽校理趙得永偕入進伏煥之等曰雪後日候稍寒聖體若何上曰一樣矣冬月之雪例占來歲之豐而今年則入冬以後尙未有雪爲農一念夙夜靡懈昨夜之雪誠可幸矣而朝來寒事稍緊矣煥之曰雪後日候頓成冬令矣仍奏曰王大妃殿氣候何如上曰一樣矣煥之等曰惠慶宮氣候何如上曰一樣矣時秀曰今日問候啓辭姑未承批故醫官自外待令入診何以爲之乎上曰置之批答則以知道書下可也樂游讀奏抄啓文臣入門單子二十一人命書榻敎曰正言柳台佐許遞命入懸題紙龍輔擎懸題紙進伏命書御題七言十韻排律撒鹽和羹梅限午時押梅象奎擎出懸題訖命樂游進去試所敎曰日寒如此火具則許入也上曰諸試官果知解題乎煥之曰解題之在於何書臣等未能詳知矣上曰此唐人詩也雖或未能詳知亦應料題意之爲雪矣煥之曰然矣上曰次對爲之煥之曰狀啓則無可稟處者矣仍奏曰法必信於民而後爲可久可繼之道伏況我聖上宵旰一念惟在於率由舊章勤恤黎元則事關貢賦尤宜有不易之恒式第以大同木事言之正五升準三十五尺廣七寸昭載大典而挽近以來漸失其舊京司所捧之布或麤或細遂無定準而外邑吏胥之斂以高價貿納麤品已成痼弊到京之後輒多見退則又以京司之準捧憑藉爲言點擇刁騰年增歲加而京司所捧者細或踰於七八升長幾至於四十餘尺矣然而惟此升細尺長之布又未嘗盡歸於貢人之受價則京司吏胥之夤緣作奸亦可知已京外之弊反覆相因而可哀者惟彼小民也先正臣宋時烈所謂下得其利而上得其怨民浚其膏而吏鼓其腹者近之矣升縷尺度京外之所共知仍舊修明無增無削方可以示信於民而顧今年分告訖出秩在邇分付惠廳凡當捧納之時酌量升尺一依舊式操切吏胥盡祛新弊而爲先頒令諸道編示列邑亦皆視此爲準俾京外吏民曉然知國典之本有定準朝令之不敢違越而收納與捧上時無論過不及如復違式則該邑守令隨現重勘該廳堂郞亦施以違制之典事各別嚴飭何如上曰依爲之近來此弊爲小民難支之瘼觀於文侍從守令之前此迭相疏陳可以知之爲先令廟堂措辭嚴飭俾有實效可也出擧條煥之曰閭家奪入自先朝法禁至嚴而貧寒士族之蝸廬斗屋僅得庇身者年前朝令雖或闊狹許其賣入至於數百金以上之冒禁買賣與或稱借居貰住而有犯科者則不可不禁斷矣此則令京兆嚴加覈察以爲申明舊典之地何如上曰閭家奪入貰入賣入之禁卽我先朝初元首先頒示之令甲也予亦遵而行之俾爲小民一分奠接之道而蝸屋買賣因故相蔡判府所奏略有闊狹者蓋貧士之家力無以與朝士傑家買賣也此亦若不準數給價則無異犯禁且況奪入貰入之弊一有蕩然之慮小民之受困姑捨是是乃不遵先朝浹民肥膚之盛德至善寧有是乎今聞卿言不可不別般申禁判尹旣承筵敎退至本府招致各部官嚴明分付今年十二月晦日以前屬之昧爽其後當有申令前後之別如是而有犯之者自有先朝定式之法令而如或不能照察致有現發部官亦爲重繩以此擧條書付本司及京兆五部壁上以爲常目之地可也出擧條上曰此外又有可奏之事乎煥之曰今已歲末矣牛禁當嚴飭而該堂必當善爲擧行不必更煩朝令而此外無可稟達者矣時秀曰時帶臺職之人雖兼學敎授軍門從事官等之職例不得進參於貶坐而至於監察之有兼銜者近例無可據卽今監察中時帶軍門從事官者爲二人監察雖異於臺諫體貌自別於諸司貶坐禮數實多拘礙此後則監察雖有兼銜依時臺例貶坐懸頉事定式施行似好故敢此仰達矣上曰依爲之出擧條上曰今日卿等所奏數件事皆切時務庶有實效矣仍命就座文淳曰賑廳舊儲之米連因均廳之無移納年年貸用殆無餘儲以目下均廳事勢實無還報之望而賑廳不虞之需亦不可無備他無拮据之道誠爲可悶嶺南有別餉米名色無他需用之處只付之左右水營元穀則漸就減縮耗條多歸閑漫之用事極無義左水營時在米爲四萬餘石而該營之每年取用於支放者爲七八百石而已就此中限二萬石移屬本廳以爲每年取耗措備賑資之地則別無妨礙事甚便好故敢此仰達矣上曰大臣之意何如煥之曰嶺南別餉米之名創置法例與年條臣未曾閱看原簿而京外衙門之穀物移劃或啓後弊不可輕議於造次之間矣時秀曰別餉穀設置當初法意有在如或有減縮之弊則固宜嚴防典守今若一開移劃之路則恐有漸次蕩然之慮在賑廳亦未必有大段實效臣意則似難許施矣上曰依爲之出擧條秉鼎曰昨秋因嶺儒上言忠貞公金澍特命賜諡致祭而以其祠版之尙存大臣陳奏仍有不祧擧行之成命矣卽見忠貞公後孫等列名呈單則忠貞長派至五代孫而無後諸宗相議已以次宗之子挺健定爲奉祀孫依法典成給立案云祠版旣存不祧有命依其單成給立案恐合事宜故敢此仰達矣上曰依爲之出擧條龍輔曰因大司成李晩秀所啓本館久任兩郞廳雖除玉堂臺諫許令兼帶差擬之際雖時任三司亦爲通融擬望事有令該曹稟處之命矣泮長所奏實出於久任責成之意而蓋此泮郞與內閣之直閣待敎有異不過該司之一郞官貶坐時禮數科試時入門官收券官等役俱非帶臺職者所可擧行其外番次及諸般職務亦多掣礙故以此意問于大臣則大臣之意亦以爲然今姑置之何如上曰依爲之出擧條崙壽曰三司合啓兩司合啓以憲府不備今日姑停當以院啓仰奏矣上曰前啓只擧末端也崙壽曰請金甲島爲奴罪人克觀更令王府嚴鞫得情夬正王法上曰不允出擧條崙壽曰請逆賊尙魯亟施孥籍之典上曰不允出擧條崙壽曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌上曰不允出擧條崙壽曰刑獄體段孰非不嚴而至於檢驗愼重尤別一或違式人命係焉所以盤覈之道行檢之節十分詳審毋或少忽而近日秋曹啓語之所頒布者見之寧邊檢吏之疑亂獄情前所未聞而道啓之初不擧論北關兩倅之屢檢違例全漏傷痕甚至有一倅之再行檢事閱月相持而亦不致責云者大是不審有關後弊該檢官方有拿處之命而其在重獄體之道兩道道臣不可罷推而止請竝施不敍之典上曰依啓出擧條崙壽曰雖以今番兩道事觀之檢獄法例關係至爲嚴愼向來副護軍洪義浩所啓諸條中有按節氣寒暑量看證多少不必拘於事目先招後檢卽是甲辰事目而今曰按節寒暑然則暑月先檢寒節先招之謂而看證多少未招之前非可預料者至於不拘事目云者意在纖悉語欠周愼雖無不拘之句語種種違式之弊有西北諸檢狀之不審萬有一疑亂獄情者倣用於不當用之地末流之弊有不勝言蓋暑月行檢晷刻爲急則直請甲辰事目中懸註與釐改未或不可旣存事目又曰不拘下語終涉容易闊狹又非定制請下詢大臣更加爛商務歸至當以爲一定不易之法焉上曰依啓出擧條崙壽曰新除授正言李東宇時在京畿始興地司憲府持平金圭夏時在平安道龍崗縣任所持平金驥燦時在慶尙道善山地請竝斯速上來事下諭上曰依啓出擧條敎煥之曰慶興府獄案卿等想必見之矣大抵檢獄之至於屢次者蓋緣初覆之有疑端而然也若於初覆檢時旣有疑端則當別定他檢官以參各人之見而今此慶興府之行檢也三檢則以初檢官爲之四檢則以覆檢官爲之以二人行四檢前所未聞而檢報至於五度之多許久不決云者豈有如許獄體乎煥之曰此事誠駭然聖敎至當矣時秀曰此獄案果不成說而至於正犯之未卽得出云者甚爲駭然矣命書榻敎曰校役相妨右承旨李魯春許遞前望單子入之待下批先入侍後謝恩仍敎曰前望落點則以沈象奎頒布可也象奎進伏上曰今日諸司有褒貶開坐處乎煥之曰臣等兼帶衙門有今日開坐處而諸宰中亦多有之云矣上曰卿等早爲退出以爲開坐之地而親試試官亦爲姑退可也煥之等先退上曰文臣試射先爲設行後嶺南抄上武士當爲試射試官竝令除肅拜陞殿可也賤臣承命出傳與行護軍李得濟副摠管尹長烈都摠經歷閔百勳偕入進伏命行抄啓文臣試射副司果沈奎魯等以次應射訖上曰文臣中應射人則製述以未時緩限可也象奎承命分付命行武士射講訖上曰今日宣傳官擧行只令新入生疎者爲之誠駭然矣此皆行首之不能檢飭而然也後日殿座時更觀勤慢若復如是則所謂行首令兵判決棍可也命書傳敎曰嶺南抄上武士今日試取咸安出身趙台鉉鐵箭僅過三百步先付禁旅每朔武臣堂下試射時兵判更試三矢俱過四五十步則草記尙州閑良金啓商騎芻一中閑良洪胄榮柳葉箭一中蔚山閑良權龍達片箭一中善山閑良林遇榮講略竝直赴會試其中林遇榮抄上後都試入格直赴殿試云半熟馬帖一隻賜給下去之類與未入格者令該曹給回糧在學曰外邑武士抄上之擧實出於勸奬慰悅之聖意前後提飭亦已申嚴而今番嶺南武士親試時鐵箭入格僅爲一人而步數亦不及於去年其餘諸人之各技應試者皆不成樣此豈抄上之本意乎不善擧行之責在所難免該道道臣從重推考此後則必以身手武技之可合者各別抄擇上送俾有實效事更爲申飭何如上曰依爲之出擧條上曰時限已過諸文臣斯速製呈事分付也象奎承命分付命退諸臣以次退出